Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2003 M. LAPKRIČIO 12 D. NUTARIMO NR. 1407 „DĖL JURIDINIŲ ASMENŲ REGISTRO NUOSTATŲ PATVIRTINIMO“ PAKEITIMO

2022 m. gruodžio 21 d. Nr. 1282

Vilnius

Lietuvos Respublikos Vyriausybė nutaria:

1.	Pakeisti Juridinių asmenų registro nuostatus, patvirtintus Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“:

1.1.	Papildyti 13.52 papunkčiu:

„13.52. tvarko virtualiųjų valiutų keityklos operatoriaus ir depozitinių virtualiųjų valiutų piniginių operatoriaus veiklą vykdančių juridinių asmenų ir Europos Sąjungos valstybės narės ar užsienio valstybės juridinio asmens filialų sąrašus ir juos skelbia Registro tvarkytojo interneto svetainėje;“.

1.2.	Papildyti 18.102 papunkčiu:

„18.102. specialiojo administratoriaus, kuris perima padengtųjų obligacijų emitento užtikrinamojo turto valdymą, paskyrimo ir įgaliojimų pabaigos datos, duomenys apie jį;“.

1.3.	Papildyti 34.1.81 papunkčiu:

„34.1.81. jeigu akcinė bendrovė arba uždaroji akcinė bendrovė yra investicinė bendrovė, nurodoma, ar bendrovė yra kintamojo ar nekintamojo kapitalo investicinė bendrovė;“.

1.4.	Pakeisti 34.1.9 papunktį ir jį išdėstyti taip:

„34.1.9. jei akcinė bendrovė, Europos bendrovė ir uždaroji akcinė bendrovė yra investicinė kintamojo kapitalo bendrovė, kurios įstatuose nurodyta didžiausia suma, už kurią gali būti pasirašytos akcijos, ar investicinė bendrovė, kurios kapitalas nekintamas ir kurios įstatuose nurodyta didžiausia suma, už kurią gali būti pasirašytos akcijos, – neskaitant Nuostatų 34.1.5–34.1.81 papunkčiuose nurodytos informacijos, papildomai nurodomas pasirašyto kapitalo dydis;“.

1.5.	Pakeisti 34.3 papunktį ir jį išdėstyti taip:

„34.3.	apie tikrąsias ūkines bendrijas ir komanditines ūkines bendrijas:

34.3.1. metinio pranešimo (konsoliduotojo metinio pranešimo) ir tarpinio pranešimo pateikimo Registro tvarkytojui data, kai tikrosios ūkinės bendrijos ar komanditinės ūkinės bendrijos visi tikrieji nariai yra akcinės bendrovės ar uždarosios akcinės bendrovės arba ji veikia kaip investicinė bendrovė;

34.3.2. informacija, kad bendrija yra investicinė bendrovė;“.

1.6.	Pakeisti 55 punkto pirmąją pastraipą ir ją išdėstyti taip:

„55. Teisingumo ministerijai pateikiami politinės partijos, jos filialo ar atstovybės, politinio komiteto, Europos politinės partijos ar Europos politinio fondo, tradicinės religinės bendruomenės ar bendrijos, jos filialo ar atstovybės, religinės bendruomenės ar bendrijos, jos filialo ar atstovybės dokumentai ir duomenys bei jų pakeitimai, įskaitant pateikiamus kartu su prašymu išregistruoti juridinį asmenį, filialą ar atstovybę. Teisingumo ministerija netikrina juridinio asmens, jo filialo ar atstovybės pavadinimo atitikties teisės aktų reikalavimams, išskyrus Nuostatų 103–107 punktuose nurodytus pavadinimo reikalavimus, ir Nuostatų 106 punkte nurodytų reikalavimų dėl politinės partijos, jos filialo ar atstovybės, politinio komiteto pavadinimo atitikties teisės aktų reikalavimams. Tiesiogiai Registro tvarkytojui gali būti teikiami:“.

1.7.	Pakeisti 65 punktą ir jį išdėstyti taip:

„65. Dokumentų ir duomenų teikėjai Registro tvarkytojui pateikia prašymų ir Nuostatų 30 punkte nurodytų dokumentų originalus, kitų dokumentų – originalus, notaro patvirtintas jų kopijas, nuorašus ar išrašus, jeigu įstatymuose ar Nuostatuose nurodyta pateikti dokumentų išrašus. Jeigu duomenys ir dokumentai Registro tvarkytojui teikiami elektroniniu būdu Registro tvarkytojo nustatytomis priemonėmis, gali būti teikiamos Nuostatuose nurodytų dokumentų kopijos ar nuorašai, patvirtinti Nuostatų 68 punkte nustatyta tvarka.

Dokumentų pateikimo Registro tvarkytojui ir grąžinimo dokumentų ir duomenų teikėjui tvarka nustatoma Registro tvarkymo taisyklėse.“

1.8.	Pakeisti 68 punktą ir jį išdėstyti taip:

„68. Jeigu duomenys ir dokumentai Registro tvarkytojui teikiami tiesiogiai elektroniniu būdu, teikiami dokumentai turi būti pasirašyti kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamentu (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB, nustatytus reikalavimus (toliau – kvalifikuotas elektroninis parašas). Teikiant duomenis ir dokumentus tiesiogiai elektroniniu būdu Registro tvarkytojo nustatytomis priemonėmis, gali būti naudojamos Europos Sąjungos valstybės narės piliečių naudojamos valstybėje narėje išduotos aukšto saugumo užtikrinimo lygio elektroninės atpažinties priemonės pagal Reglamento (ES) Nr. 910/2014 6 straipsnio 1 dalyje nustatytas sąlygas. Pripažįstamos elektroninės atpažinties priemonės, kartu pateikiant nuorodą į Europos Komisijos pagal Reglamento (ES) Nr. 910/2014 9 straipsnį notifikuotų elektroninės atpažinties schemų sąrašą, skelbiamos Registro tvarkytojo interneto svetainėje.“

1.9.	Pakeisti 71 punktą ir jį išdėstyti taip:

„71. Visi Nuostatuose nurodyti dokumentai Registro tvarkytojui pateikiami asmeniškai arba paštu bet kuriam Registrų centro klientų aptarnavimo padaliniui. Dokumentai Nuostatų nustatytais atvejais gali būti teikiami ir elektroniniu būdu Registro tvarkytojo nustatytomis priemonėmis.“

1.10.	Pakeisti 71 punktą ir jį išdėstyti taip:

„71. Visi Nuostatuose nurodyti dokumentai Registro tvarkytojui pateikiami asmeniškai arba paštu bet kuriam Registrų centro klientų aptarnavimo padaliniui. Dokumentai Nuostatų nustatytais atvejais gali būti teikiami ir elektroniniu būdu Registro tvarkytojo nustatytomis priemonėmis. Jei nesudaryta galimybė pateikti dokumentus elektroniniu būdu Registro tvarkytojo nustatytomis priemonėmis, kvalifikuotu elektroniniu parašu pasirašyti dokumentai gali būti pateikiami Registrų centro elektroninio pristatymo dėžutės adresu Registro tvarkymo taisyklių nustatyta tvarka.“

1.11.	Pakeisti 73 punktą ir jį išdėstyti taip:

„73. Juridinio asmens, užsienio valstybės juridinio asmens ar kitos organizacijos filialo ar atstovybės elektroninės dokumentų bylos saugomos elektroniniame Registrų centro archyve Registro tvarkytojo nustatyta tvarka. Juridinio asmens, užsienio valstybės juridinio asmens ar kitos organizacijos filialo ar atstovybės popierinių dokumentų bylų tvarkymo, saugojimo ir naikinimo tvarką nustato Registro tvarkytojas.“

1.12.	Pakeisti 86 punktą ir jį išdėstyti taip:

„86. Steigiant šeimyną, Registro tvarkytojui pateikiami šie dokumentai:

86.1. prašymas įregistruoti juridinį asmenį;

86.2. įstatai;

86.3. vaiko globą reglamentuojančių teisės aktų nustatyta tvarka Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos atestuoto asmens parengta išvada, patvirtinanti šeimynos steigėjo atitiktį Lietuvos Respublikos šeimynų įstatymo 4 straipsnio 1 dalyje nustatytiems reikalavimams;

86.4. savivaldybės administracijos rašytinis sutikimas steigti šeimyną ir ją finansuoti;

86.5. kartu su šeimynos steigėju gyvenančių vyresnių kaip 16 metų asmenų rašytinis sutikimas steigti šeimyną ir kartu su šeimynos steigėju gyvenančio vieno ne jaunesnio kaip 21 metų asmens, ketinančio tapti šeimynos dalyviu, rašytinis sutikimas tapti šeimynos dalyviu.“

1.13.	Pakeisti 106 punktą ir jį išdėstyti taip:

„106. Steigiamos ar įsteigtos politinės partijos, jos filialo ar atstovybės, politinio komiteto, religinės bendruomenės ar bendrijos, jos filialo ar atstovybės pavadinimas negali būti tapatus anksčiau išregistruotos politinės partijos, jos filialo ar atstovybės, politinio komiteto, religinės bendruomenės ar bendrijos, jos filialo ar atstovybės pavadinimui arba išregistruotam politinės partijos, jos filialo ar atstovybės, politinio komiteto, religinės bendruomenės ar bendrijos, jos filialo ar atstovybės pavadinimui.“

1.14.	Pakeisti 110 punktą ir jį išdėstyti taip:

„110. Registro tvarkytojas, gavęs Nuostatų 108 punkte nurodytus dokumentus arba prašymą įregistruoti juridinį asmenį, filialą ar atstovybę ar pakeistus steigimo dokumentus dėl juridinio asmens, filialo ar atstovybės pavadinimo ar teisinės formos pasikeitimo kartu su Nuostatų 108.2 papunktyje nurodytais dokumentais, kai juridinis asmuo susijęs su juridiniu asmeniu arba užsienio juridiniu asmeniu ar organizacija, ir įsitikinęs, kad atlyginimas už juridinio asmens, filialo ar atstovybės pavadinimo tapatumo nustatymą sumokėtas, nustato, ar pavadinimas nėra tapatus kitiems juridinių asmenų, filialų ar atstovybių pavadinimams, taip pat laikinai įrašytiems į Registrą pavadinimams ir prekių ženklams, įregistruotiems Prekių ženklų registre. Nustatant tapatumą, nevertinami teisinę formą nusakantys žodžiai ar jų santrumpa.“

1.15.	Pakeisti 125 punktą ir jį išdėstyti taip:

„125. Metinių ir tarpinių finansinių ataskaitų rinkinys ar metinė ataskaita pildomi ir Registro tvarkytojui teikiami elektronine forma interaktyviai. Pildant metinių ir tarpinių finansinių ataskaitų ar metinės ataskaitos elektroninio formato rinkinį, nurodomi duomenys apie pasirašiusius asmenis (vardas, pavardė, asmens kodas ir pareigos). Juridiniam asmeniui metinių ir tarpinių finansinių ataskaitų rinkinį rengiant ir tvirtinant, jeigu pagal įstatymus jis turi būti tvirtinamas, ne finansinių ataskaitų elektroninio formato rinkiniuose, kartu su finansinių ataskaitų elektroninio formato rinkiniais elektroniniu būdu turi būti pateikti parengti, jeigu pagal įstatymus jie neturi būti tvirtinami, ar patvirtinti, jeigu pagal įstatymus jie turi būti tvirtinami, metinių ir tarpinių finansinių ataskaitų rinkiniai. Jeigu labdaros ir paramos fondas, asociacija ar viešoji įstaiga rengia metines ataskaitas, kartu su metinių ataskaitų elektroninio formato rinkiniais elektroniniu būdu turi būti pateiktos parengtos, jeigu pagal įstatymus jos neturi būti tvirtinamos, ar patvirtintos, jeigu pagal įstatymus jos turi būti tvirtinamos, metinės ataskaitos.“

1.16.	Pakeisti 130 punktą ir jį išdėstyti taip:

„130. Nuostatų 129.2 papunktyje nurodytą sprendimą Registro tvarkytojas gali priimti Civilinio kodekso 2.68 straipsnio 1 dalyje nustatytais atvejais, taip pat nustatęs, kad fizinis asmuo, paskirtas ar išrinktas eiti viešojo ir (ar) privataus juridinio asmens vadovo pareigas ar būti kolegialaus valdymo organo nariu, Juridinių asmenų nemokumo įstatymo ar Konkurencijos įstatymo nustatyta tvarka yra įtrauktas į asmenų, kuriems apribota teisė eiti viešojo ir (ar) privataus juridinio asmens vadovo pareigas ar būti kolegialaus valdymo organo nariu, sąrašą. Šis sprendimas turi būti motyvuotas ir ne vėliau kaip kitą darbo dieną nuo sprendimo priėmimo dienos dokumentų ir duomenų teikėjui išsiųstas prašyme nurodytu elektroninio pašto adresu, skirtu susirašinėti. Jei dokumentų ir duomenų teikėjas prašyme elektroninio pašto adreso, skirto susirašinėti, nenurodė, siunčiama juridinio asmens elektroninio pristatymo dėžutės adresu. Jei toks adresas Registre nenurodytas, sprendimas siunčiamas Registre nurodytu juridinio asmens elektroninio pašto adresu korespondencijai arba buveinės adresu, jeigu juridinis asmuo elektroninio pašto adreso korespondencijai nėra pateikęs Registro tvarkytojui.“

1.17.	Papildyti nauju 139.10 papunkčiu:

„139.10. draudimo įmonės išduotą prievolių įvykdymo laidavimo draudimo arba finansų įstaigos laidavimo ar garantijos dokumentą dėl ne mažesnės kaip 100 000 eurų sumos vienai kliento pretenzijai dėl nuostolių atlyginimo ir 500 000 eurų sumos visoms klientų pretenzijoms dėl nuostolių atlyginimo per metus, jei juridinis asmuo, išskyrus akcinę bendrovę ar uždarąją akcinę bendrovę, arba Europos Sąjungos valstybės narės ar užsienio valstybės juridinio asmens filialas ketina vykdyti virtualiųjų valiutų keityklos operatoriaus ir (ar) depozitinių virtualiųjų valiutų piniginių operatoriaus veiklą;“.

1.18.	Buvusį 139.10 papunktį laikyti 139.11 papunkčiu.

1.19.	Pakeisti 243 punktą ir jį išdėstyti taip:

„243. Kiekvienas asmuo, nurodęs Registro tvarkytojui juridinio asmens kodą ar juridinio asmens pavadinimą, turi teisę nedelsiant neatlygintinai žodžiu ir internetu gauti duomenis apie juridinio asmens pavadinimą, kodą, teisinę formą, buveinę (adresą), teisinį statusą, apribotą juridinio asmens veiklą, taikomas tarptautines sankcijas ir juridinio asmens išregistravimo datą, o nurodęs adresą – duomenis apie juridinius asmenis (juridinio asmens kodą ir pavadinimą), kurių buveinės registruotos tuo adresu.“

2.	Nustatyti, kad:

2.1.	Juridinių asmenų registro tvarkytojas iki 2022 m. gruodžio 31 d. išregistruoja iš Juridinių asmenų registro prokūras, kurių galiojimo terminas baigiasi iki 2022 m. gruodžio 31 d.;

2.2.	šio nutarimo 1.12 papunktis įsigalioja 2023 m. sausio 1 d.;

2.3.	šio nutarimo 1.1 papunktis įsigalioja 2023 m. vasario 1 d.;

2.4.	šio nutarimo 1.7, 1.10, 1.11, 1.16 ir 1.19 papunkčiai įsigalioja 2023 m. kovo 1 d.

Ministrė Pirmininkė	Ingrida Šimonytė

Teisingumo ministrė	Ewelina Dobrowolska